Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni ħadet azzjoni biex ittejjeb iċ-ċibersigurtà tal-apparati mingħajr fili li huma disponibbli fis-suq Ewropew. Peress illi l-mobiles, l-arloġġi intelliġenti, il-fitness trackers u l-ġugarelli bla fili qed jidħlu dejjem aktar fil-ħajja ta' kuljum tagħna, it-theddid ċibernetiku huwa riskju li qed jikber għal kull konsumatur. L-att delegat tad-Direttiva dwar it-Tagħmir tar-Radju, li ġie adottat illum, għandu l-għan li jiżgura li l-apparati mingħajr fili jkunu sikuri qabel ma jinbiegħu fis-suq tal-UE. Dan l-att jistabbilixxi rekwiżiti legali ġodda għas-salvagwardji taċ-ċibersigurtà, li l-manifatturi jkollhom iqisu fit-tfassil u fil-produzzjoni tal-prodotti kkonċernati. Se jipproteġi wkoll il-privatezza u d-data personali taċ-ċittadini, jipprevjeni r-riskji tal-frodi monetarja kif ukoll jiżgura reżiljenza aħjar għan-networks ta' komunikazzjoni tagħna. Fi kliem Margrethe Vestager, il-Viċi President Eżekuttiv għal Ewropa Lesta għall-Era Diġitali: “Intom tridu li l-prodotti konnessi tagħkom ikunu siguri. Inkella kif se sserrħu fuqhom għan-negozju jew għall-komunikazzjoni privata tagħkom? Issa qegħdin nagħmlu obbligi ġuridiċi ġodda biex nissalvagwardjaw iċ-ċibersigurtà tal-apparati elettroniċi.” Fi kliem Thierry Breton, il-Kummissarju għas-Suq Intern: “It-theddid ċibernetiku jevolvi malajr; qed isir dejjem aktar kumpless u adattabbli. Permezz tar-rekwiżiti li qed nintroduċu llum, se ntejbu ferm is-sigurtà ta' firxa kbira ta' prodotti, u nsaħħu r-reżiljenza tagħna kontra t-theddid ċibernetiku, f'konformità mal-ambizzjonijiet diġitali fl-Ewropa. Dan huwa pass sinifikanti fl-istabbiliment ta' sett komprensiv ta' standards komuni Ewropej dwar iċ-Ċibersigurtà għall-prodotti (fosthom il-prodotti konnessi) u s-servizzi li jiddaħħlu fis-suq tagħna.” Il-miżuri proposti llum se jkopru apparati mingħajr fili bħal mobiles, tablets u prodotti oħra li kapaċi jikkomunikaw permezz tal-internet; il-ġugarelli u t-tagħmir għall-indukrar tat-tfal bħal monitors tat-trabi; kif ukoll firxa ta' tagħmir li jintlibes, bħal arloġġi intelliġenti jew fitness trackers. Il-miżuri l-ġodda se jgħinu biex: L-att delegat se jkun komplementat minn Att dwar ir-Reżiljenza Ċibernetika, li tħabbar dan l-aħħar mill-President von der Leyen fid-Diskors dwar l-Istat tal-Unjoni, li se jkollu l-għan li jkopri aktar prodotti, billi jagħti ħarsa lejn iċ-ċiklu tal-ħajja kollu tagħhom. Il-proposta tal-lum flimkien mal-Att dwar ir-Reżiljenza Ċibernetika jsegwu l-azzjonijiet imħabbra fl-Istrateġija l-ġdida tal-UE dwar iċ-Ċibersigurtà li ġiet ippreżentata f'Diċembru tal-2020. L-att delegat jidħol fis-seħħ wara perjodu ta' skrutinju ta' xahrejn, dment li l-Kunsill u l-Parlament ma jqajmu l-ebda oġġezzjoni. Wara d-dħul fis-seħħ, il-manifatturi se jkollhom perjodu ta' tranżizzjoni ta' 30 xahar biex jibdew jikkonformaw mar-rekwiżiti legali l-ġodda. B'hekk l-industrija tingħata biżżejjed żmien biex tadatta l-prodotti rilevanti qabel ma jidħlu fis-seħħ ir-rekwiżiti l-ġodda - x'aktarx lejn nofs l-2024. Il-Kummissjoni se tappoġġa wkoll lill-manifatturi biex jikkonformaw mar-rekwiżiti l-ġodda billi titlob lill-Organizzazzjonijiet Ewropej tal-Istandardizzazzjoni biex jiżviluppaw standards rilevanti. Alternattivament, il-manifatturi jistgħu wkoll jagħtu prova tal-konformità tal-prodotti tagħhom billi jiksbu l-valutazzjoni tagħhom minn korpi notifikati rilevanti. L-apparati mingħajr fili saru parti ċentrali mill-ħajja taċ-ċittadini. Jaċċessaw l-informazzjoni personali tagħna u jagħmlu użu min-netwerks tal-komunikazzjoni. Il-pandemija tal-COVID-19 żiedet b'mod drammatiku l-użu tat-tagħmir tar-radju, kemm għal finijiet professjonali kif ukoll għal finijiet personali. Fl-aħħar snin, studji li għamlet il-Kummissjoni kif ukoll diversi awtoritajiet nazzjonali, identifikaw għadd dejjem akbar ta' apparati mingħajr fili li jippreżentaw riskji ċibernetiċi. Dawn l-istudji, pereżempju, indikaw li jeżisti riskju fil-ġugarelli li jispijjaw l-azzjonijiet jew il-konverżazzjonijiet tat-tfal; data personali mhux kriptata maħżuna fl-apparati tagħna li tista' tiġi aċċessata faċilment, inkluż dik relatata mal-pagamenti, u anke tagħmir li jista' juża ħażin ir-riżorsi tan-network u b'hekk inaqqas il-kapaċitajiet tagħhom. Mistoqsijiet u Tweġibiet dwar l-Att Delegat L-Att Delegat tad-Direttiva dwar it-Tagħmir tar-Radju Ir-Rapport tal-valutazzjoni tal-impatt L-Istrateġija tal-UE dwar iċ-Ċibersigurtà